মানবেতিহাসে বিপ্লব খুব গুরুত্বপূর্ণ। বিপ্লবের বর্ষপূর্তিও স্মর্তব্য। নভেম্বর বিপ্লবের শতবর্ষ তো অতি বিশিষ্ট। বাম রাজনীতিতে তার অনন্য গুরুত্ব। ফলে, এ বঙ্গের সিপিএম যে সেই ঘটনার স্মরণে ব্যাপৃত থাকবে, সে একরকম অবশ্যম্ভাবীই। সিপিএমের রাজ্য সম্পাদক সূর্যকান্ত মিশ্র নভেম্বর বিপ্লবের শতবর্ষ পালনের কর্মসূচিতে যুক্ত থেকে ঐতিহাসিক দায়িত্বই পালন করেছেন।
দলীয় কর্মকাণ্ড পালনের বাইরে সিপিএমের সামনে এখন অবশ্য করণীয় কাজও সে অর্থে কিছু নেই ! তারা রাজ্যের প্রধান বিরোধী দল নয়। তবে রাজ্যের অন্যতম বিরোধী হিসেবেও যেটুকু আন্দোলন তাদের পক্ষে করা সমীচীন, সেটুকুও তারা করে উঠতে পারে না। ভাঙাচোরা সংগঠন নিয়ে সিপিএম বস্তুত পুরনো ছ্যাকড়াগাড়ির মতোই। কিন্তু মুশকিল হল, এহেন শারীরিক ও মানসিক পরিস্থিতিতেও বিপ্লবের প্রতি অযৌক্তিক মুগ্ধতা সিপিএম এখনও কাটিয়ে উঠতে পারেনি। ধর্ম তাদের কাছে আফিম। বিপ্লবের প্রতি তাদের আসক্তিকেও সম্ভবত আফিমমুগ্ধতার গোত্রেই ফেলা চলে। অর্থাৎ, জ্যামিতিক নিয়মে বিপ্লবই তাদের কাছে ধর্ম। কিন্তু ধর্মীয় অন্ধতাবশেই বামেরা মানতে চায় না, বিপ্লব যেখানে সম্ভবপর, তার ডেমোগ্রাফির পলিটিক্যাল টেক্সচার সম্পূর্ণ আলাদা। যেখানে-সেখানে বিপ্লব সংঘটিত হয় না। দেওয়ালে-দেওয়ালে ‘বিপ্লব আনবই’ লিখে রাখলেই আকাশ থেকে বিপ্লব খসে পড়ে না ! বিপ্লবের আলো, জল, বাতাসের বর্ণগন্ধই অন্যরকম।
তবু সূর্যকান্ত মিশ্র দাবি করেছেন, শতবর্ষ আগের চেয়ে এখন বিপ্লবের সম্ভাবনা শতগুণ বেশি। অর্থাৎ, সূর্যকান্তের মন ‘বিপ্লব-বিপ্লব’ করছে। তিনি ভীষণভাবে বিপ্লব চাইছেন। খুবই ভাল কথা। ধরা যাক দু’একটি ইঁদুর এবার ! ইতিমধ্যেই এ রাজ্যে বিপ্লব কি তারা আনেনি ! চৌত্রিশ সিংহাসনের চৌত্রিশ বিপ্লব কিছু কম পড়িয়াছিল ! শিক্ষায়, স্বাস্থ্যে, শিল্পে, অর্থনীতিতে সিপিএম তথা বামেরা তো নানা রঙের বিপ্লবদিন এনেই ইতিহাস হয়ে জাদুঘরে সংরক্ষিত ! সেই বিপ্লবের রেশ এখনও ফুরোয়নি ! বিপ্লবস্পন্দিত বুকেই জানতে ইচ্ছে হয়, চলতি সময়টাকে সূর্যকান্ত মিশ্র যেমন বিপ্লবের জন্য শতগুণ বেশি যোগ্য বলে মনে করছেন, তেমনই বাম-গণিতে সাড়ে তিন দশকের বিপ্লব-শতাংশটি ঠিক কত ছিল !